**Z A P I S N I K**

**sa 27. sjednice Općinskog vijeća Općine Stubičke Toplice, održane dana 03. ožujka 2020. godine u Vijećnici Općine Stubičke Toplice, Viktora Šipeka 16, Stubičke Toplice.**

Prisutni:

Tomislav Mlinarić – predsjednik Općinskog vijeća,

Damir Pavrlišak, Zrinka Košić Bosnar, Nedjeljko Ćuk, Robert Pilski, Filip Poštek, Dejan Hrastinski, Jurica Knezić, Sanja Čajko, Dejan Borovčak, Nikola Kristić, Sabina Frgec, Nina Gradiški Zrinski – vijećnici Općinskog vijeća Općine Stubičke Toplice

Josip Beljak, načelnik Općine Stubičke Toplice

Martina Zrinščak, stručni suradnik za pravne poslove

Senka Susović, novinarka Radio Stubice

Odsutni: /

Zapisničar: Melita Šarić

Započeto: 19,00 sati

Predsjednik Općinskog vijeća Općine Stubičke Toplice, Tomislav Mlinarić, otvara dvadeset i sedmu sjednicu Općinskog vijeća Općine Stubičke Toplice, pozdravlja: načelnika Općine Stubičke Toplice, Josipa Beljaka, predstavnicu medija, članove Općinskog vijeća Općine Stubičke Toplice, službenice Jedinstvenog upravnog odjela.

Predsjednik Općinskog vijeća konstatira da je na sjednici nazočno trinaest od trinaest vijećnika Općinskog vijeća Općine Stubičke Toplice te da Općinsko vijeće može donositi pravovaljane odluke. Obavještava da je dnevni red dan u materijalima i da na isti, prije izglasavanja, uvrštava drugu točku: Donošenje Odluke o poništenju postupka jednostavne nabave usluge najma rabljenog teretnog vozila. Točke se slijedom pomiču dalje. Na glasanje daje

**D N E V N I R E D**

1. Usvajanje zapisnika sa 26. sjednice Općinskog vijeća Općine Stubičke Toplice.
2. Donošenje Odluke o poništenju postupka jednostavne nabave usluge najma rabljenog teretnog vozila.
3. Donošenje Odluke o odabiru u postupku jednostavne nabave usluge najma rabljenog teretnog vozila.
4. Donošenje Odluke o dopuni Odluke o koeficijentima za obračun plaća službenika i namještenika u Jedinstvenom upravnom odjelu Općine Stubičke Toplice.
5. Donošenje Odluke o pristupanju izradi Programa zaštite divljači na području Općine Stubičke Toplice.
6. Pitanja i prijedlozi.

Predloženi dnevni red jednoglasno je usvojen.

**Ad.1.**

**Usvajanje zapisnika sa 26. sjednice Općinskog vijeća Općine Stubičke Toplice.**

Vijećnica Sabina Frgec navodi da ima primjedbu jer joj je na prošloj sjednici predsjednik rekao da laže, a što je i potvrđeno od strane predsjednika, koji misli da je u zapisniku upotrijebljena riječ neistina. Moli da ta riječ uđe u zapisnik. Primjedba će se uvažiti.

Zapisnik je jednoglasno usvojen sa jedanaest (11) glasova.

**Ad.2.**

**Donošenje Odluke o poništenju postupka jednostavne nabave usluge najma rabljenog teretnog vozila.**

Točka je uvrštena u dnevni red na prijedlog predsjednika Općinskog vijeća. Predsjednik pojašnjava da je natječaj objavljen na WEB stranici Općine Stubičke Toplice. Smatra da je cijena jedine pristigle ponude veća od procijenjene vrijednosti nabave 128.000,00 kuna. U postupku je zaprimljena jedna valjana ponuda ponuditelja KOKOT AGRO d.o.o., sa cijenom ponude 147.800,00 kuna bez PDV-a odnosno 184.800,00 kuna sa PDV-om, čime je premašena procijenjena vrijednost nabave za što naručitelj nema osigurana sredstva u proračunu. Ovo je prijedlog HDZ-a i koalicijskih partnera s nezavisne liste Kristijana Oremuša. Nisu protiv nabave vozila jer ono je neophodno. Mahindra je prodana i nalazimo se u nezgodnoj situaciji. Vijećnicima je podijeljen materijal u kojem se nalaze tri ponude za vozila, a dobavljača s područja Krapinsko-zagorske županije, kako bi vijećnici vidjeli vrijednost vozila iste kategorije sa možda čak i jačom opremom, od vozila koje je predloženo i koje bi ukupno koštalo oko tristo dvadeset i četiri tisuće kuna. Ova odluka je o poništenju najma za prvu godinu.

Vijećnica Nina Gradiški Zrinski smatra da ponude vijećnici ne mogu nepripremljeni čitati. Upućuje pitanje. Prije tjedan dana vijećnici su dobili dnevni red sa točkama. Dnevni red potpisuje predsjednik Općinskog vijeća. Zar se to nije znalo prije tjedan dana kada su materijali išli van. Moli i detaljno obrazloženje pravne službe u vezi ponude koja je došla u dnevnom redu.

Martina Zrinščak, viši stručni suradnik za pravne poslove, obrazlaže da je vezano za ponudu koja je došla proveden postupak jednostavne nabave, sa predmetom nabave - uslugom najma rabljenog teretnog vozila. Pristigla je jedna ponuda ponuditelja KOKOT AGRO d.o.o., koji je ispunio sve uvjete sukladno traženoj dokumentaciji. Ponuđena cijena je viša od procijenjene, ali s obzirom da se radi samo o jednom ponuditelju koji je ispunio sve uvjete predloženo je donošenje odluke o odabiru. U trenutku kada je poziv pripremljen prije tjedan dana, nije bilo riječi o ovome.

Vijećnica Sabina Frgec upućuje pitanje prisjedniku općinskog vijeća, na što je on odgovorio da vijećnik ne može predsjedniku uputi pitanje i da je to u poslovniku, no da će odgovoriti ako mu se svidi pitanje te konstatirao da je to ipak šala. Vijećnica potom upućuje pitanje pravnici: predsjednik određuje dnevni red općinskog vijeća i potpisuje sve materijale. Na prošloj sjednici točka je skinuta sa dnevnog reda odnosno isprovocirao je izvanrednu sjednicu općinskog vijeća, jer materijali o autu koji je bio na prošloj sjednici nisu bili dostatni. Postavlja upit, obzirom da predsjednik ne može ili ne želi odgovoriti na pitanje, zbog čega je isprovocirana izvanredna sjednica, tko će to platiti, jer radi se javnom novcu za plaćanje dodatnog troška. Zašto je točka uopće stavljena na dnevni red ako nije bila pripremljena. Što je bilo sa sjednicom u prosincu kada su materijali podijeljeni pet minuta prije sjednice i kada se trebalo glasati o izvođaču radova za obnovu tržnice a radi se o iznosu od četiristo tisuća kuna, i nije bilo riječi o nepripremljenoj točki i materijalima koji su podijeljeni pred samu sjednicu. Također što je bilo sa ponudom tvrtke Rios koja je premašila procijenjenu vrijednost nabave, a koja je usvojena bez rasprave, mada su neki bili protiv. Zašto se o autu i ovoj cijeni od tristo dvadeset tisuća kuna nije raspravljalo kod donošenja Proračuna. Dvoje vijećnika glasalo je protiv Proračuna. Javno je govorila o cijeni, no nitko od prisutnih vijećnika, pa ni predsjednik nisu reagirali na cijenu od tristo i dvadeset tisuća kuna. Po njoj ovo je predstava za javnost i za široke mase. Upućuje pitanje načelniku: tvrtka koja se javila na natječaj bavi se prodajom i najmom poljoprivrednih strojeva i prodajom poljoprivrednih proizvoda. U popisu djelatnosti kojima se bavi nema evidentirano najam rabljenih teretnih vozila, što je traženo u natječaju. To je tvrtka koja je surađivala sa tvrtkom Trgostil. Pitanje koje postavlja je jeli načelnik u vrijeme dok je radio u Trgostilu direktno surađivao ili bio zadužen za suradnju sa tvrtkom KOKOT AGRO, dali njegov OPG, koji je u njegovom obiteljskom vlasništvu, surađuje sa tom tvrtkom kupujući enološke proizvode od nje i tako je u direktnom sukobu interesa kršeći članak 7. Zakona o sprječavanju sukoba interesa.

Martina Zrinščak odgovara da su pitanja u principu usmjerena i ne može odgovoriti na pitanja. Predsjednik je potpisao pozive i ne zna što se dogodilo u ovih tjedan dana od potpisivanja poziva, a nije niti umjesno da odgovara na ta pitanja. Može odgovoriti na pitanje o financiranju sazivanja sjednice jer se troškovi dolaska na sjednice financiraju isključivo iz proračuna.

Vijećnica Sabina Frgec upućuje pitanje pravnici kao stručnoj službi od koga može dobiti odgovor na pitanja, predsjednik općinskog vijeća na pitanja ne želi odgovoriti, odnosno pretpostavlja ne može odgovoriti i dali u Poslovniku zaista stoji da ne može uputiti pitanja predsjedniku.

Vijećnik Nikola Kristić komentira da se pitanja mogu uputiti predsjedniku vijeća, načelniku i ostalim vijećnicima.

Pravnica odgovara da se pitanja mogu uputiti predsjedniku.

Predsjednik Tomislav Mlinarić odgovara da stoji iza svega što je rekao i ne misli ulaziti u raspravu sa vijećnicom. Točka dnevnog reda je Odluka o poništenju postupka jednostavne nabave. Točku će dati na glasanje sa konstatacijom da vijećnica može govoriti ovdje što god želi, te da ga to ne interesira.

Vijećnica se obraća predsjedniku riječima da će ponovo uputiti pisani upit i ako treba obratiti se ponovo nadležnom Ministarstvu uprave jer nema drugog izbora, predsjednik odgovara da se obrati i da joj to dobro ide, te da je njegova svijest mira i čista, da se ne treba opravdavati i da se držimo dnevnog reda.

Vijećnica Sabina Frgec moli da načelnik odgovori na postavljena pitanja na što joj se predsjednik obraća sa molbom da mu ne upada u riječ jer je na prošloj sjednici dobila opomenu. Moli ju da bude fer i korektna prema ostalim vijećnicima i prema njemu kao predsjedniku, te da poštuje ovu instituciju.

Načelnik, Josip Beljak odgovara na pitanje i potvrđuje da je tvrtka KOKOT AGRO surađivala sa firmom Trgostil, gdje je on kao tada zaposlen voditelj nabave poljoprivrednih proizvoda surađivao sa firmom KOKOT AGRO. No KOKT AGRO je još i prije osam do devet godina prodala traktor Općini Stubičke Toplice, dakle kada on nije bio niti blizu bilo kakvoj funkciji u općini. Svakodnevno na poziciji kojoj se nalazi ima raznorazne ponude koje ljudi i firmi, koje ih šalju. Između ostalog i firma KOKOT AGRO u više navrata nudila je nove traktore budući da je ovaj naš zreo za zamjenu. U razgovoru je spomenuto da je i zastupnik za automobile Mitsubishi, te i zatražio ponudu budući da nam auto treba više, a traktor još uvijek služi svrsi. Napominje da nam je suradanja sa tom tvrtkom uvijek bila pozitivna. Kada je traktor trebalo servisirati rješavalo se sve u roku i iskustva su pozitivna. Lani je obavljen sastanak, isproban je auto, išlo se u Jastrebarsko zajedno sa pročelnicom i Kristijanom. Probalo se dogovoriti na koji način obaviti lakšu kupnju automobila za Općinu. Dogovoren je ovaj način usluge najma na 11 mjeseci nakon toga otkup automobila od lizinga, time bi prebrodili financijski teret od tristo i dvadeset tisuća kuna koliko je i izglasano u proračunu za 2020. i 2021. godinu. Svake godine sto i šezdeset tisuća kuna. U naprijed se ne može znati koliko će auto koštati tim više što je zatražena određena dodatna oprema u ukupnoj vrijednosti više od trideset tisuća kuna, plus stavke kao što su zimske gume, trošak lizinga. Time dobijemo ukupnu vrijednost više od tristo i pedeset tisuća kuna, a plaćamo tristo i dvadeset šest tisuća kuna. Danas je u Večernjem listu izašao članak za test na to vozilo. Vijećnicima je podijeljen članak sa karakteristikama automobila i cijenom na tržištu. Osvrnuo se na materijal u kojem je kao predloženo vozilo naveden ford, a to je usporedba kruške i jabuke. Potreba za vozilom postoji. Za vozilo mahindra tehnički je izlazio sa 15. veljače i on više nije bio sposoban da prođe tehnički, a bio je uopće i opasan za uporabu. Odlučeno je za kupnju novog automobila i izglasano je to u Proračunu za naredne dvije godine. Ukupan iznos će nešto malo prelaziti tristo i dvadeset tisuća kuna, no ono što dobivamo opravdava taj iznos. Ne vidi razlog za poništenje nabave tim više što auto treba, sezona je tu, počinje košnja. Na vijećnicima je da donesu odluku. Osobno će ju poštivati jer je to stav većine. Ovogodišnja vrijednost nabave biti će malo premašena no slijedeće godine ona će biti niža. Rebalansom će se to ispraviti. Natječaj je proveden u potpunosti u skladu sa zakonom. Na prošloj sjednici dane su karakteristike vozila koje su tražene. Natječaj nije isključivao nikoga da se na njega javi. Traženo je vozilo starosti do jedne godine, do petnaest tisuća kilometara. Takvih vozila ima i više. Konstatira da bi drugo bilo da smo tražili vozilo od deset do jedanaest tisuća kilometara pa da nam se ponudi vozilo baš od deset i pol tisuća. To bi tada bilo namješteno. Cijene su javno dostupne i osnovnog modela i dodatne opreme koju smo mi dobili. Gratis nam je trošak lizinga koji iznosi oko 4% vrijednosti vozila, a to je oko dvanaest tisuća kuna, gratis prvi servis koji je oko dvije tisuće kuna, gratis kasko koji je oko sedam tisuća kuna, obrada lizinga koji je oko tisuću kuna, nove zimske gume koje su oko osam tisuća kuna i gratis registraciju koja oko tri tisuće kuna. Vrijednost nabrojenog je trideset i tri tisuće kuna, povrh opreme koja trideset i dvije tisuće sedamsto pedeset devet kuna. Vrijednost osnovnog automobila dvjesto osamdeset i šest tisuća i četiristo kuna što iznosi ukupno tristo i pedeset dvije tisuće kuna. To je vrijednost koju dobivamo, a platit ćemo tristo i dvadeset tisuća kuna. Mišljenja je da razlog da što je vrijednost prošla procijenjenu vrijednost nije toliko presudna.

Vijećnica Sabina Frgec konstatira da auto trebamo ali dali za tu vrijednost i taj model? Traži i odgovor na drugo pitanje, uzima li načelnikov OPG proizvode tvrtke. Načelnik odgovara da ne.

Vijećnik Nikola Kristić navodi da za puno veće iznose vijećnike nitko pitao nije, a sada se troše na priču oko automobila. Bilo je većih iznosa o kojima je trebalo razgovarati ali se nije. Navodi da smo općina od devedeset i sedam kilometara i time jedna od najmanjih ako ne i najmanja općina u Hrvatskoj. Dali smo općina koja ima novac? 2017. godine ušli smo sa milijun kuna gubitka i bilo je pitanje kako da se to premosti i nije premošteno, a sada imamo milijun u pol gubitka. Mišljenja je da se ne trebamo ponašati kao pijani milijunaši. Automobil je svemirski brod za potrebe naše općine, dali nam treba takav automobil? Danas je pogledao cijene i vidio da najskuplja varijanta mitsubishija u zastupništvu oko tristo i trideset tisuća kuna. Imaju akciju trideset tisuća. Novi automobil je tristo tisuća. Ako je automobil godinu dana star onda ili ako nije prva kupnja onda je 15% manje, znači to je još pedeset tisuća manje. U svakom slučaju misli da potrebe za takvim stvarima postoje, a može ih zadovoljiti i jedna dobra lada. Predlaže da se smanji gubitak, čini mu se da nismo na tragu da štedimo da radimo dobre stvari. Imamo još godinu dana mandata i reći ćemo jedni drugima što smo napravili i ostavili iza sebe. Kupili auto za tristo i dvadeset tisuća kuna. I ostavili dug onima koji će dolaziti. Ne zna zašto se nije došlo prije sjednice i ovo nije pripremljeno prije, ne zna zašto se načelnik i predsjednik vijeća nisu razgovarali i dogovorili prije. Nastao je prijepor oko svega toga. Mišljenja je da su ovo velik novci koji nam neće donijeti tu vrijednost ili kvalitetu u obavljanju poslova u dvadeset i sedam četvornih kilometara.

Načelnik opetuje da se auto kupuje jednom i da škrt plaća dva puta. Mahindra je kupljena za sto i trideset tisuća kuna. U deset godina je toliko prohrđavila da više nije bila za uporabu. Ovaj auto ima dvanaest godina garancije na hrđu. Auto će nas služiti barem dvadeset godina i to je razlog zašto se išlo na nešto malo skuplju varijantu. Ponavlja da nam auto treba i da nije luksuz nego potreba. Razlog prekoračenja vrijednosti nabave smatra da nije presudan tim više što se o autu razgovaralo i na izglasavanju za Proračun. Ne vidi razlog za ovakvom polemikom. Ovo je investicija za duže razdoblje i mišljenja je da ako dođu drugi iza, da će biti zadovoljni ovom investicijom.

Tomislav Mlinarić, predsjednik, obavijestio je da u ponudama ima automobila i svi su jeftiniji, a možda čak i sa boljom opremom. Karakteristike su navedene i možemo si uzeti vremena koji dan, kada se prouče ponude. Može se uštedjeti sto tisuća kuna na automobilu. Mišljenja je da je to dobra stvar.

Vijećnica Sabina Frgec osvrnula se izglasavanje prilikom Proračuna i potvrdila da tada nitko nije potegnuo pitanje auta. Obratila se predsjedniku riječima da je isprovocirao još jednu sjednicu i misli da je ovo farsa i predstava za javnost.

Predsjednik odgovara da je to njezino mišljenje i da ne treba se opravdavati ako je podržao Proračun, to je načelnikov Proračun. Nije ovdje da ruši Proračun i naglašava da on uživa legitimitet među narodom i tko je općinsko vijeće da ruši načelnika na temelju proračuna. Nije sudjelovao u proračunu. U tom trenutku nije znao o kojem se autu radi, koje su karakteristike i da je to rabljeno vozilo. Te podatke nisu tada imali. Moli vijećnicu da ne proziva, već da se drži dnevnog reda i točke.

Vijećnik Nikola Kristić zapitao je zašto se nisu skupile tri ponude, a mogle su se u roku od sedam minuta npr. za nissan navaru koji je jeftiniji model i sa tim karakteristikama, da se spriječe bilo kakve insinuacije. Jedna ponuda nikada nije dobra. Predlaže da se isprovocira više ponuda, ali kvalitetnih ponuda, pa ne bi bilo ovakvih rasprava.

Vijećnik Nedjeljko Ćuk postavio je pitanje predsjedniku dali se glasa i o točki tri, prijedlogu Odluke, jer ju nije našao u materijalima. Pita za što bi trebali glasati. Prijedlog Odluke nije dostavljen u materijalima, a točka za koju nema dokumentacije ne postoji. Nema prijedloga Odluke.

Predsjednik potvrđuje da je vijećnik u pravu i da prijedlog Odluke nije došao u materijalima.

Martina Zrinščak potvrđuje da nije došao jer je bio na prošloj sjednici i dogovoreno je da se neće slati u materijalu.

Vijećnik Nedjeljko Ćuk konstatira da se prijedlog mogao mijenjati i da predsjednik mora pročitati za što se glasa. Ne može se glasati bez prijedloga odluke, to je osnovno za glasanje.

Predsjednik pojašnjava da je prije nekoliko dana potpisan dnevni red i prošao ga je i rekao da želi da budu svi materijali. Ne može odgovarati ako netko ne stavi materijale nakon što potpiše pozive. To se dogodilo već jednom sa zemljištem, kada je skinuo točku sa dnevnog reda. Potpisao je pozive no rekao je da moraju biti materijali. Konstatira da se sada treba igrati inspektora.

Kako nema više pitanja na glasanje daje Odluku o poništenju postupka jednostavne nabave najma rabljenog vozila.

Sa sedam (7) glasova za, jednim (1) glasom protiv i pet (5) suzdržanih glasova donesena je

**ODLUKU O PONIŠTENJU**

**POSTUPKA JEDNOSTAVNE NABAVE USLUGE NAJMA RABLJENOG TERETNOG VOZILA**

**(Ev. br. 24/2020)**

**I.**

Predmet nabave: najam rabljenog teretnog vozila.

Broj zaprimljenih ponuda: jedna, ponuditelja KOKOT AGRO D.O.O., Trešnjevka 22.

**II.**

Procijenjena vrijednost nabave: 128.000,00 kuna (bez PDV-a).

**III.**

Obrazloženje razloga poništenja: poništava se postupak jednostavne nabave radi nabave usluge najma rabljenog teretnog vozila, evidencijski broj nabave 24/2020, za koji je Poziv na dostavu ponuda objavljen na web stranici Općine: [www.stubicketoplice.hr](http://www.stubicketoplice.hr) dana 20. siječnja 2020. godine, iz razloga što je cijena jedine pristigle ponude veća od procijenjene vrijednosti nabave, 147.800,00 kuna (bez PDV-a), stoga primjenom članka 298. st. 1 t. 9. Zakona o javnoj nabavi (Narodne novine broj 120/16), valja poništiti postupak nabave.

**IV.**

Ova Odluka stupa na snagu danom donošenja, a objaviti će se na web stranici Općine: [www.stubicketoplice.hr](http://www.stubicketoplice.hr).

**V.**

UPUTA O PRAVNOM LIJEKU:

Protiv ove Odluke, sukladno čl. 77a. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 10/07, 36/09, 125/08, 150/11 i 144/12, 19/13, 137/15, 123/17 i 98/19 ) ne može se izjaviti žalba, već se može pokrenuti upravni spor.

**Ad.3.**

**Donošenje Odluke o odabiru u postupku jednostavne nabave usluge najma rabljenog teretnog vozila.**

Predsjednik Tomislav Mlinarić napominje, kako je već rečeno, da prijedlog Odluke nije u materijalima, te da je mogao ponovo skinuti tu točku sa dnevnog reda. Rekao je da se stave svi materijali i da to nije na odmet. Ovo je bilo šturo i površno, žao mu je ako netko nije dao svoj prijedlog. Otvara raspravu.

Postavlja pitanje pravnici ima li smisla glasati o točki, na što je odgovorila da nema ali da je na dnevnom redu. Ponavlja da su materijali dostavljeni na prošloj sjednici i rečeno je da se neće više dostavljati. Dane su samo tehničke specifikacije koje tada nisu bile u materijalima. Točka je uvrštena u dnevni red i mora se glasati.

Vijećnik Robert Pilski postavlja pitanje kako će se glasati o ovoj točki, a prije je izglasana Odluka o poništenju postupka nabave, ponavlja pitanje.

Predsjednik potvrđuje da upravo zato i postavlja pitanje pravnici, koja upitom potvrđuje da se točka nije skinula sa dnevnog reda, što potvrđuje i predsjednik i konstatira da će se o Odluci glasovati. Upućuje vijećnike na Poslovnik kojim ovo nije definirano i zato upućuje pitanje pravnici. Potrebno je zadovoljiti formu. Mora se glasati.

Vijećnica Nina Gradiški Zrinski kao i vijećnik Robert Pilski postavljaju pitanje o čemu se glasa. Vijećnik Robert Pilski ponavlja da je ta točka poništena, jer smo izglasali Odluku o poništenju postupka javne nabave. Zašto glasati o drugoj točki, ona je poništena i ne može se za nju glasati.

Predsjednik moli vijećnike da se smire i konstatira da što se njega tiče ne mora se glasati. Nema materijala. Pravnica upozorava da je u tom slučaju bilo potrebno skinuti točku sa dnevnog reda.

Vijećnica Nina Gradiški Zrinski obraća se riječima da je ova sjednica nepripremljena i da ovako neozbiljno i neodgovorno ne može se raditi bez obzira koja je točka i o čemu se radi. Materijali su upućeni prije sedam dana i vjeruje da upravno tijelo koja materijale šalje, šalje materijale koji su potpuni i da u to mogu vjerovati i sa pouzdanjem proučavati. Od danas više nema povjerenja u to. Trenutno se ne zna dali se glasa ili ne glasa. Ne može se biti ovdje, a de se nešto ne zna. Mora se znati, jer se donose odluke.

Predsjednik prihvaća primjedbe i konstatira da se neće glasati.

Pravnica govori da je točku tada trebalo skinuti sa dnevnog reda na početku.

Predsjednik na glasanje daje Donošenje Odluke o odabiru u postupku jednostavne nabave usluge najma rabljenog teretnog vozila.

Obzirom na nastalu situaciju i nedoumicu prisutnih vijećnika o stavu jeli potrebno ili ne glasati o donošenju Odluke prijedlog načelnika je da se sjednica prekine.

Predsjednik se ne slaže i smatra da sjednica se ne treba prekidati.

Vijećnik Robert Pilski postavlja pitanje što će se dogoditi ukoliko se ova točka izglasa većinom glasova, a prije toga je skinuta donošenjem Odluke o poništenju. Obratio se predlagateljima da se pripreme za drugu sjednicu. Ne može sada glasati za ovu točku ako je skinuta i poništena prethodnom točkom.

Martina Zrinščak ponovo govori da točka nije bila skinuta.

Vijećnik Robert Pilski postavlja pitanje zašto točka nije skinuta, i komentira da ako se ne zna posao raditi da se da otkaz. Tvrdi da se za točku nikako ne može glasati. Nije pravnik i nema završenu tu školu, no tvrdi da se ne može glasati. On je kovinotokar. Postavlja pitanje: Što ako ta točka prođe?

Martina Zrinščak ponavlja da prije nego je dnevni red usvojen i prije nego je izglasan predsjednik je dao drugu točku o poništenju, tada je trebalo točku tri skinuti sa dnevnog reda, kao što je to učinjeno i na prošloj sjednici. Nema logike da se glasa o poništenju, a potom ponovo o ovoj točki. No obzirom da je na dnevnom redu mora se glasati. Ona ne može skidati točku sa dnevnog reda.

Vijećnik Robert Pilski ponavlja da će biti problem, dignut će ruku za i imat će osam glasova za, a poništena je odluka. Obraća se predsjedniku da razmisli.

Predsjednik odgovara vijećniku da proziva krivog čovjeka. Ovakva situacija još nije bila do sada i zato je tražio tumačenja. Što se njega osobno tiče nema prijedloga Odluke i ne mora se uopće glasati.

Vijećnik Nikola Kristić konstatira da se točka mora skinuti, na što predsjednik odgovara da ju nije htio skinuti, te da se stvorila situacija kakva se stvorila.

Vijećnik Jurica Knezić komentira da je smatrao da se druga točka skinula sa Odlukom o poništenju.

Predsjednik odgovara je pretpostavio da će doći do ovakve situacije i da je upravo zato i tražio savjet pravnice i moli vijećnike da saslušaju što će pravnica reći i tako će se postupiti. Tko ne želi glasati može ustati i otići.

Martina Zrinščak pojašnjava da smo na početku donijeli odluku o poništenju, nije bilo zamjene i ova točka se pomaknula na točku tri. Da se o odluci ne glasa ona se mora skinuti sa dnevnog reda. Dnevni red su svi usvojili, dizanjem ruku. Konstatira da nema logike.

Nedjeljko Ćuk postavlja pitanje pravnici, kako pravna služba može funkcionirati.

Vijećnik Damir Pavrlišak moli pojašnjenje što ako se izglasa ili ne izglasa, što će se dogoditi.

Vijećnik Jurica Knezić komentira da je odluka o poništenju viša od odluke o nabavi bez obzira o odluci i nabavi i kakva ona bude.

Vijećnik Nikola Kristić rezimira da je pravnica rekla da je izglasana druga točka dnevnog reda. Po proceduri se mora glasat za treću jer nije skinuta, a trebala je biti skinuta zbog toga što nema prijedloga odluke. To je propust predsjednika. Ali na svakoj točki glasanjem se može izmijeniti ona prethodna. Teoretski. Sada treba glasati po savjesti.

Vijećnik Damir Pavrlišak postavlja ponovo pitanje što se događa ako glasamo za ili glasamo protiv. Tko mu može dati odgovor.

Vijećnica Sabina Frgec upućuje pitanje pravnici ukoliko sada izglasamo da prihvaća se ponuda KOKOT AGRO, sedam vijećnika digne ruku za, što se događa u tom slučaju. Prihvaća se ponuda i što se događa sa Odlukom o poništenju natječaja.

Pravnica odgovara da po njenom mišljenu Odluka o poništenju nije mogla doći ispred ove odluke. Radi se o dopuni dnevnog reda. Ovo je dnevni red koji postoji. Dopuna se stavlja kao izmjena dnevnog reda. Prvo je trebala ići Odluka o postupku odabira jednostavne nabave.

Vijećnica Sabina Frgec konstatira da prema rečenom imali smo totalnu proceduralnu pogrešku. Moli da se kaže tko je kriv za to. Netko mora snositi odgovornost. Predsjednik ne želi odgovarati, ona je po struci prosvjetna radnica i nije pravnica, moli da se objasni jer je napravljena proceduralna pogreška očito velika proceduralna pogreška. Isprovocirana je još jedna sjednica. Ova je sjednica je isprovocirana na trošak mještana. Što zakon veli?

Predsjednik vijeća pojašnjava da on sastavlja dnevni red i da je bilo slučajeva dopune dnevnog reda. Kao predsjednik mogao je ovu točku staviti na drugo mjesto iza usvajanja zapisnika.

Vijećnica Nina Gradiški Zrinski predlaže da obzirom da je proceduralna pogreška ova sjednica se prekine i nastavi kada sve bude spremno za rad.

Predsjednik se izjašnjava da je protiv prekida sjednice tako da sjednica će se nastaviti.

Vijećnik Robert Pilski napušta sjednicu u 19,42 sati.

Vijećnica Sabina Frgec pita da obzirom da je proceduralna greška napravljena, koliko je sjednica pravovaljana.

Martina Zrinščak, pravnica, obrazlaže da se znalo što će donijeti Odluka o poništenju natječaja u odnosu na ovu Odluku.

Predsjednik konstatira da će se sjednica odraditi i na kraju će se utvrditi dali se dogodila proceduralna pogreška.

Vijećnica Sabina Frgec smatra da je za to nadležno Ministarstvo uprave. Pita koliki je rok za donošenje odluke odnosno jeli on šezdeset dana, na što je dobila potvrdan odgovor. Pita kada je slijedeća sjednica na što je odgovoreno da će ona biti krajem ožujka. Predlaže da se sve stavi na dnevni red redovne sjednice.

Vijećnik Nedjeljko Ćuk izjašnjava se da ukoliko se ovo razvuče na treći mjesec neće biti dobro, jer su ljudi bez auta do ljeta. Predlaže da pravnica da savjet. Predlaže da se odreknemo dnevnica dali jedna ili dvije nije važno no ne treba stvarati troškove. Neka pravnica veli dali da se sazove nova sjednica ili se ova prekine ili da se ide na glasanje ili ne. Zaustaviti sjednicu i čekati Ministarstvo da odgovori ? Ljudi moraju raditi ne mogu čekati do Božića. Treba odlučiti na način da ljudi mogu raditi, da im se omogući kupnja vozila, koji će se nabaviti po provedenom natječaju. Ali čekati na državnu upravu, a natječaj se ne smije provoditi dok to traje, sve će produljiti sigurno do Božića ili čak na cijelu godinu.

Za riječ se uz ispriku što se miješa javila Senka Susović te navela primjer iz prakse da na mnogim sjednicama ukoliko nije bio za određenu točku dostavljen potrebni materijal i predsjednik vijeća je smatrao da nema materijala, odnosno da se ne može kvalitetno provesti rasprava, o točki se rješavalo naknadno.

Predsjednik odgovara da prema Poslovniku ne možemo naknadno rješavati. No sve ovisi o dogovoru vijećnika, ukoliko su vijećnici suglasni može skinuti ovu točku. Smatra da treba utvrditi jeli učinjena proceduralna pogreška.

Vijećnik Nedjeljko Ćuk pita što je sa nastavkom sjednice u roku od 48 sati, znači da se sjednica ne prekida već nastavi npr. sutrašnji dan.

Predsjednik predlaže pauzu od desetak minuta. Pauza je počela u 19,50.

Sjednica nastavlja sa radom drugog dijela sjednice u 20,05 sati. Konstatira da je na sjednici nazočno dvanaest od trinaest vijećnika, jer je vijećnik Robert Pilski napustio sjednicu, te da se mogu donositi pravovaljane odluke.

Predsjednik vijeća obavještava vijećnike da je obavio razgovor sa pročelnicom vezano za nastalu situaciju i kao što je rekao, a i pravnica je to potvrdila, o točki se mora glasati. Iako zvuči nelogično proceduru je potrebno zadovoljiti. Sada bi bila proceduralna pogreška da se točka sada skida sa dnevnog reda. Moli vijećnike da budu korektni i da se ova točka odradi do kraja.

Na glasanje se daje donošenje Odluke o odabiru u postupku jednostavne nabave usluge najma rabljenog teretnog vozila.

Sa dva (2) glasa za, tri (3) glasa protiv i sedam (7) suzdržanih Odluka o odabiru u postupku jednostavne nabave usluge najma rabljenog teretnog vozila nije donesena.

**Ad.4.**

**Donošenje Odluke o dopuni Odluke o koeficijentima za obračun plaća službenika i namještenika u Jedinstvenom upravnom odjelu Općine Stubičke Toplice.**

Objašnjenje o prijedlogu Odluke daje Martina Zrinščak obrazlažući da u Jedinstvenom upravnom odjelu ima jedanaest radnih mjesta, a među njima je i radno mjesto višeg stručnog suradnika za proračun i financije. Za to radno mjesto nije određen koeficijent za obračun plaće, te se prijedlogom predlaže donošenje Odluke o dopuni Odluke o koeficijentima za obračun plaća službenika i namještenika. Koeficijent za obračun plaće je 1,4. Konkretno radi se o uvođenju koeficijenta kojeg nemamo iako radno mjesto postoji.

Vijećnik Nikola Kristić pita jeli to konkretno povećanje plaće, no odgovoreno je da nije jer taj koeficijent niti nije unesen u Odluku o koeficijentima za obračun plaće. Radno mjesto postoji.

Vijećnica Sabina Frgec pita jeli to radno mjesto postoji, na što je odgovoreno da postoji u sistematizaciji ali da nema koeficijent u Odluci. Vijećnica komentira da je to znači početni koeficijent i da se donosi Odluka o uvođenju koeficijenta. Pita dali postoji osoba koja radi na tom radnom mjestu. Na što je odgovoreno da ne postoji osoba koja radi na tom radnom mjestu iako je propisano.

Vijećnica Nina Gradiški Zrinski postavila je pitanje koliko je koeficijent 1,4 bruto i neto u plaći, na što je odgovoreno da je neto 5.115,00 kuna.

Josip Beljak, načelnik, objašnjava da za to radno mjesto ne postoji koeficijent i to radno mjesto je određeno lani kada se ukazala potreba za osobu na stručnom osposobljavanju. Svake godine primali smo na stručno osposobljavanje djecu iz Stubičkih Toplica ili okolice i na taj način pomogli im da polože stručni ispit i pripreme se za tržište rada. Takvu osobu zaposlili smo i lani to je gđa. Dajana Šamec koje je tu još tri tjedna. To je mjesto bilo predviđeno kako bi se mogla primiti na osposobljavanje i zato nema koeficijenta. Budući da nam je pročelnica na porodiljnom dopustu, a i pravnica je trudna te će i ona otići na porodiljni. Ostajemo bez obje pravnice. Cura koja je bila na stručnom osposobljavanju položila je stručni ispit, završila je ekonomski fakultet, sve poslove koje je ovdje obavljala, obavljala je izuzetno kvalitetno i dobro, vrijedna je i kvalitetna osoba. Postoji solucija da je na neki način zadržimo još šest mjeseci kako bismo prebrodili odlazak obje pravnice, te da poslove koje ona može obavljati i odrađivati, odrađuje.

Vijećnica Sabina Frgec konstatira da mi ostajemo bez dvije pravnice i da se trebao raspisati natječaj za pravnicu. Sada ćemo na kraju imati dvije pravnice i još jednog računovođu.

Načelnik odgovara da će se natječaj za pravnicu raspisati. Dugo se razmišljalo kako riješiti situaciju, jer gotovog pravnika za taj posao nema. Mora se raspisati natječaj i pitanje je tko će se javiti. Ujedno pita vijećnike ukoliko znaju nekoga da je recimo u mirovini da se javi čime bi se riješilo pitanje pravnika.

Vijećnica ukratko rezimira da će se raspisati natječaj za dvije pravnice i još jedna osoba dolazi u računovodstvo na šest mjeseci. Odgovoreno je da natječaj raspisuje samo za jednu pravnicu, a osoba bi bila na šest mjeseci zaposlena. Ona poznaje materiju osposobljena je za pisanje dopisa, a pravnica odgovara da se stavila na raspolaganje u vrijeme koje će biti doma na rodiljnom dopustu.

Predsjednik vijeća konstatira da je ova točka važnije od prethodne dvije i mišljenja je da se natječaj trebao raspisati kada su pravnica odnosno i pročelnica rekle da idu na porodiljni dopust, kako bi došla zamjena da se pripremi i obući za rad u općini. Znači da dođe osoba koja bi se upoznala sa radom. Natječaj je trebao već biti raspisan. Pročelnica je već otišla.

Vijećnica Nina Gradiški Zrinski konstatira da je svaka točka na sjednici vijeća jednako vrijedna i moli da se sve točke jednako vrednuju.

Vijećnik Jurica Knezić predlaže da ukoliko nemamo utvrđen koeficijent da se isti utvrdi bez ikakvih predrasuda.

Načelnik ponavlja da će natječaj za pravnika biti raspisan, no ne može biti dok pravnica još radi, jer se natječaj raspisuje za to radno mjesto.

Vijećnik Filip Poštek postavlja upit može li se umjesto natječaja raspisati otvoreni poziv za iskazivanje interesa i to se može već sutra raspisati.

Vijećnik Nedjeljko Ćuk pojašnjava da se na taj način može utvrditi ima li zainteresiranih osoba na našem području, a poslije se prema tome može pripremiti natječaj ovisno o tome koga ima na tržištu rada. Ukoliko se ne može dobiti pravnika mora se imati informacija o kadru s kojim se raspolaže.

Vijećnik Jurica Knezić stava je da ukoliko se treba definirati koeficijent potrebno ga je definirati.

Vijećnica Nina Gradiški Zrinski pita hoće li ići natječaj i za radno mjesto na šest mjeseci za stručnog suradnika.

Odgovara načelnik da neće ići natječaj za to radno mjesto već za pravnika.

Vijećnik Nedjeljko Ćuk komentira da toga radnog mjesta nije bilo dvadeset godina i pita tko ga je do sada radio, odgovorio je načelnik da nitko nije radio, na što vijećnik konstatira da je to novo radno mjesto. Za primjer navodi da je u sistematizaciji moglo biti i osamnaest vrtlara ali da ih nemamo, zaključuje da to radno mjesto ne trebamo.

Načelnik potvrđuje da je to radno mjesto otvoreno lani radi mogućnosti zapošljavanja za stručno osposobljavanje.

Predsjednik Tomislav Mlinarić preporučuje da se odluka ne donese već da se raspiše javni natječaj za radno mjesto pravnika.

Vijećnica Sabina Frgec pita jeli koeficijent određen prema zakonu? Pravnica Martina Zrinščak odgovara da je određen prema zakonu i da je raspon koeficijenta od 1,4 do 6.

Vijećnik Nedjeljko Ćuk stava je da treba raspisati natječaj za pravnika i ne čekati jer će proći mjesec dana, možda će biti žalba ili neke druge okolnosti, a na našem području nema pravnika. Zašto ne bi sve pripremili i vidjeli imamo li na tržištu rada pravnika. Treba raspisati javni poziv.

Predsjednik konstatira da je na ovaj način predviđeno da cura radi i pravne poslove. Komentira da je potrebno raspisati natječaj, a da će se o koeficijentima razgovarati kasnije.

Vijećnica Sabina Frgec pita jeli to najniži koeficijent za to radno mjesto, na što odgovara Martina Zrinščak da je najniži koeficijent 1,0 i ima raspon do 6,0.

Kako nema više pitanja na glasanje se daje Donošenje Odluke o dopuni Odluke o koeficijentima za obračun plaća službenika i namještenika u Jedinstvenom upravnom odjelu Općine Stubičke Toplice.

Sa jednim (1) glasom za i jedanaest (11) suzdržanih glasova Odluka o dopuni Odluke o koeficijentima za obračun plaća službenika i namještenika u Jedinstvenom upravnom odjelu Općine Stubičke Toplice nije donesena.

**Ad.5.**

**Donošenje Odluke o pristupanju izradi Programa zaštite divljači na području Općine Stubičke Toplice.**

Predsjednik Tomislav Mlinarić obavještava da je materijal dan u privitku poziva. Otvara raspravu.

Josip Beljak, načelnik općine, obrazlaže da je to zakonska obveza. Njime se propisuje način postupanja prema životinjama odnosno divljači u slučaju da ona budu van lovišta. Česti slučajevi su prijave za lisice, čagljeve i srne. Ukoliko nema Programa zaštite teško je postupanje, lovci neće izaći van, policija ne može izaći van, tako da je ovaj program nešto što moramo imati i što na u slučaju prijava znatno olakšava postupanje.

Kako nema pitanja na glasanje se daje donošenje Odluke o pristupanju izradi Programa zaštite divljači na području Općine Stubičke Toplice.

Jednoglasno se donosi

**ODLUKA**

**o pristupanju izradi Programa zaštite divljači na području**

**Općine Stubičke Toplice**

Članak 1.

Ovom Odlukom Općina Stubičke Toplice se opredjeljuje za donošenje Programa zaštite divljači na području Općine Stubičke Toplice, kojim se uređuje zaštita i lov divljači na kojim je zabranjeno ustanovljivanje lovišta (u daljnjem tekstu: Program).

Članak 2.

Glavni cilj donošenja Programa je donošenje mjera za sprječavanje šteta od divljači te ustanovljenje površina i slučajeva kada je dopušteno loviti divljač izvan lovišta. Program se donosi za razdoblje od 10 godina.

Članak 3.

Izrada Programa povjerit će se pravnoj osobi koja je ovlaštena za tu djelatnost, a u skladu s propisima kojima je uređen postupak javne nabave.

Program će se nakon izrade dostaviti Ministarstvu poljoprivrede Republike Hrvatske, koje donosi suglasnost na isti.

Članak 4.

Ova Odluka stupa na snagu prvog dana od donošenja.

**Ad.6.**

**Pitanja i prijedlozi.**

Vijećnik Nikola Kristić zamolio je da se u buduće dođe prije sjednice i da se sjednice u buduće pripreme te da ne bude prijepora. Obavještava vijećnike da u petak Općinska knjižnica organizira večer posvećenu ženama i poziva ih na druženje uz večer poezije. Obratio se načelniku i rekao da je vijeće odbilo njegov prijedlog i da se mora radi toga zabrinuti.

Vijećnik Filip Poštek postavio je pitanje na koji način će se riješiti auto jer je on potreban. Bilo je to do sada postavljeno na web stranicu, daje sugestiju da se obzirom da se nitko ne javlja sami zatraže ponudu radi velike oscilacije u cijenama. Pravnica odgovara da sukladno odluci se stavlja na web. Poziv se ne šalje ponuditeljima jer u odluci je navedeno da se pozivni natječaju raspisuju za vrijednost od dvadeset do sto tisuća kuna. Može se objaviti u elektroničkom oglasniku javne nabave.

Vijećnik Nedjeljko Ćuk komentira da se može objaviti u novinama i ne mora biti samo na webu.

Vijećnica Sabina Frgec ukazuje da je web stranica nepregledna i da se uopće ne vide natječaji već se mora ići na poseban izbornik. Za primjer navodi javnu raspravu za Prostorni plan koja će biti 09. ožujka, koju nitko ne može pronaći jer se nalazi u Prostornom planu 2016.. Ujedno navodi da nisu navedene promjene koje su napravljene u odnosu na prošlu javnu raspravu i dali one uopće postoje. Zbog čega ide još jedna javna rasprava?

Načelnik odgovara da za one koji su dali svoje primjedbe na prvoj javnoj raspravi sada će se dati odgovori. Odgovori nisu slani nikome doma, već će biti na raspravi.

Vijećnik Nedjeljko Ćuk mišljenja je da bi trebalo ubrzati nabavu auta i pomoći načelniku u tome. Boji se da će nastati problem. Načelnik će izabrati auto ali treba vidjeti što napisati u natječaj za auto. Potrebno je dogovoriti se da ne bi kasnije bilo da nije dobro kupljeno. Treba specificirati što se uzima. Prikupiti ponude preko interneta sjesti i dogovoriti se i raspisati natječaj za taj auto. Treba utvrditi i opremu, recimo vitlo koje dečkima možda treba ili nastavak za pokrivanje jer im sve kisne.

Načelnik potvrđuje da je upravo takav postupak bio i sada. Određen je auto, određene su karakteristike i natječaj je bio objavljen. Svako od vijećnika je mogao imati uvid jer je sve javno objavljeno. Vitlo nismo imali ni do sada. Išlo se na opremu koja je bila i na mahindri.

Vijećnica Sabina Frgec pita postoji li neki stručnjak na području općine koji može pomoći oko odabira auta i pomoći u tom pogledu i da da savjet kakav auto bi nama trebao.

Vijećnik Nedjeljko Ćuk tvrdi da svatko može utvrditi ono što nam treba i ne može karikirano reći koji tip auta je bolji. Činjenica je da sa dodatnom opremom on može biti skuplji ovisi o tome što nama treba. Svakako je za to da se auto nabavi u našoj županiji gdje postoje tri do četiri službena dilera. Treba odlučiti za što nam auto treba.

Načelnik ponavlja da je sve napravljeno po zakonu i svi su znali da se auto nabavlja i većina je znala o kakvom je autu riječ. Sada na kraju to ne valja. Činjenica je da ćemo biti bez auta mjesec ili dva ili tri.

Vijećnica Sabina Frgec konstatira da se auto nije trebao prodati prije, na što načelnik odgovara da auto u stanju u kakvom je bio nije mogao proći na tehničkom. Vijećnica govori da je o tome trebalo voditi računa prije i da se stalno kasni, također je rekla da je to komentirala i kod donošenja proračuna i da je bila protiv, no gdje su tada bili svi drugi. Šutjeli su.

Vijećnik Nedjeljko Ćuk naglašava da je ovaj auto šminka ukoliko ga trebaju naši djelatnici, trebalo bi ga složiti sa pravom opremom i za potrebe naših djelatnika: drugačije gume, viši auto.

Načelnik odgovara da je to trebala biti kombinacija službenog auta i auta za potrebe komunalnog odjela.

Vijećnica Sabina Frgec komentira da se mogao uzeti jeftiniji auto ili možda kombi vozilo jer treba klince voziti na natjecanja. Sada ih roditelji voze.

Odgovara načelnik da vatrogasci imaju kombi vozilo i oni ih mogu voziti. Vijećnica postavlja pitanje da zašto onda ne voze, to je stavka koju treba riješiti. Općina je osnivač škole, a roditelji o svom trošku voze klince na natjecanja. Načelnik odgovara da je auto upravo i za to trebao biti rješenje, s čime se vijećnica ne slaže jer auto ne može voziti šestoro ili sedmoro učenika sa mentorom. Zašto se ne organizira vatrogasni kombi jer Gornja Stubica to tako radi. Načelnik odgovara da svaki puta kada je netko došao za organizirani prijevoz da se to i rješavalo.

Kako više nema diskusije pod točkom pitanja i prijedlozi, predsjednik vijeća zaključuje sjednicu u 20,43 sata.

KLASA:021-05/20-01/10

URBROJ:2113/03-01-20-2

Stubičke Toplice, 03.03.2020.

Zapisničar Predsjednik Općinskog vijeća

Općine Stubičke Toplice

Melita Šarić Tomislav Mlinarić